Weermaglid vas oor beweerde slenter | Netwerk24
15 Januarie 2019 06:27
'n Lid van die Suid-Afrikaanse Nasionale Weermag (SANW) sal Dinsdag in die militêre hof in Thaba Tshwane in Pretoria op aanklagte van korrupsie verskyn.
Volgens brig.genl. Mafi Mgobozi, woordvoerder van die weermag, is die adjudant-offisier verlede Vrydag deur lede van die militêre polisie en die weermag se intelligensie-eenheid in hegtenis geneem nadat hul inligting oor bewerings van korrupsie van slagoffers in die Tshwane-metro ontvang het. Die beskuldigde was glo by 'n slenter oor die werwing van nuwe lede vir die weermag betrokke.
Volgens Mgobozi word die adjudant-offisier deur die militêre polisie aangehou en sal meer inligting ná sy eerste hofverskyning gegee word.
Hy het die publiek intussen gewaarsku dat die SANW nie enige geld vir aansoeke vir werk vra nie en dat daar nie van werwingsagentskappe gebruik gemaak word nie.
"Die weermag duld nie sulke optrede nie en neem korrupte aktiwiteite van enige aard baie ernstig op," sê hy.
Meer oor: Suid-Afrikaanse Nasionale Weermag (Sanw) | Pretoria | Hofverskyning | Inhegtenisname | Slenter